Eddig ismeretlen Mozart-partitúrák kerültek elő
Pár nappal a Mozart Év befejeződése előtt meglepetést hozott a finálé Salzburgban: néhány hónappal ezelőtt előkerült egy kottafüzet, amely minden valószínűség szerint Wolfgang Amadeus Mozart egy eddig ismeretlen zongoradarabját is tartalmazza.
Lehetséges továbbá, hogy a füzetben található Mozart egy másik darabjának a partitúrája is. Pénteken kerül először sor a zongoradarab partitúrájának nyilvános bemutatására – adta hírül az ORF osztrák rádió. A salzburgi érsekség levéltárosának néhány hónappal ezelőtt kínálták fel a „rövid zongoradarabokat” tartalmazó kottafüzetet.
Néhány, név feltüntetése nélkül fennmaradt mű mellett található a füzetben egy „Allegro di Wolfgango Mozart” jelzésű zongoradarab is. Az elvégzett alapos vizsgálatok igazolni látszanak azt a feltételezést, hogy az 1756-ban Salzburgban született mester ifjúkori alkotásáról van szó. A mű valószínűleg 1769 előtt született, és valószínűleg egy, a Mozart-családhoz közelálló barát jegyezte le.
Magazin